ADATKEZELÉSI TÁJÉKOZTATÓ
A SZEGEDI TANKERÜLETI KÖZPONT ÁLTAL FENNTARTOTT KÖZNEVELÉSI INTÉZMÉNYEK TANULÓI ÉS TÖRVÉNYES KÉPVISELŐIK RÉSZÉRE
Jelen tájékoztató célja az általános adatvédelmi rendelet[footnoteRef:1] (a továbbiakban: GDPR) 12-14. cikke, továbbá az Info tv.[footnoteRef:2] 16. §-a szerinti tájékoztatás adása a Szegedi Tankerületi Központ köznevelési intézményeiben tanulók és törvényes képviselőik részére személyes adataik kezeléséről. [1:  az EURÓPAI PARLAMENT ÉS A TANÁCS (EU) 2016/679 RENDELETÉNEK (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről]  [2:  az információs önrendelkezési jogról és az információszabadságról szóló 2011. évi CXII. törvény] 

I. A SZEMÉLYES ADATOK KEZELŐJE: 
Adatkezelő megnevezése: Szegedi Tankerületi Központ
Adatkezelő képviselője: Bacsur Imre szakmai vezető, tankerületi igazgató h.
Adatkezelő székhelye: 6726 Szeged, Bal fasor 17-21.
Adatkezelő postai címe: 6726 Szeged, Bal fasor 17-21.
Adatkezelő elektronikus címe: szeged@kk.gov.hu
Adatvédelmi tisztviselő neve: Farkas Zsolt
Adatvédelmi tisztviselő elérhetősége: szeged.adatvedelem@kk.gov.hu
Köznevelési intézmény adatkezelő megnevezése: Csengelei Általános Iskola
Adatkezelő képviselője: Vörösné Bondor Rózsa igazgató
Adatkezelő székhelye: 6765 Csengele, Deák Ferenc utca 24.
Adatkezelő postai címe: 6765 Csengele, Deák Ferenc utca 24.
[bookmark: _GoBack]Adatkezelő elektronikus címe: csengeleiskola@gmail.com

II. AZ ÉRINTETTEK KÖRE
Az a gyermek, tanuló, aki az intézményben folytatja vagy folytatni kívánja tanulmányait, illetve kiskorú gyermek esetén a szülője (törvényes képviselője), értesítendő hozzátartozója, akinek a személyes adatait az Intézmény, illetve a Tankerületi Központ kezeli. Érintettnek minősül továbbá a gyermek, tanuló után családi pótlékra jogosult személy, ha az nem a szülő (törvényes képviselő).
III. JOGSZABÁLYON ALAPULÓ ADATKEZELÉS ESETÉN KEZELT SZEMÉLYES ADATOK
1. Az adatkezelés jogalapja
A köznevelési feladatok ellátásához szükséges mértékű adatkezelést a nemzeti köznevelésről szóló 2011. évi CXC. törvény (Nkt.), valamint a kapcsolódó jogszabályok rendelkezései írják elő az intézmény, illetve a Tankerületi Központ számára. Az adatkezelés jogalapja a GDPR 6. cikk (1) bekezdés e) pontja: az adatkezelés az intézmény Nkt. 21.§ (1) bekezdése, illetve a Tankerületi Központ 134/2016. (VI.10.) Korm. rendelet 1-2.§-a szerinti közérdekű feladatainak ellátásához szükséges. 
A személyes adatok különleges kategóriái esetében az adatkezelés jogalapja:
· egészségügyi adatok esetében (a kiemelt figyelmet igénylő gyermek, tanuló vonatkozásában a sajátos nevelési igény, beilleszkedési, tanulási, magatartási zavar, a tartós gyógykezelés ténye; a tanuló mulasztása esetén, ha annak egészségügyi oka van; a diabéteszes állapot, a fokozott kockázatú allergiás betegség diagnózisa esetében, valamint tanulóbalesetnél): az adatkezelés további jogalapja az Nkt. 41.§ (8) bekezdés a) pontja értelmében a GDPR 9. cikk (2) bekezdés g) pontja, mely szerint az adatkezelés jelentős közérdek miatt szükséges, jogszabály rendelkezése alapján.
2. Az adatkezelés célja 
Az Nkt.-ban meghatározott, és a kapcsolódó további jogszabályokban részletezettek szerinti köznevelési feladatok, mint közfeladatok ellátása.
3. A köznevelési intézmény által kezelt adatok köre, az adatok forrása
Az Nkt. 41.§ (2) bekezdése alapján a köznevelési intézmény a gyermek, tanuló alábbi adatait tartja nyilván:
a) a gyermek, tanuló neve, születési helye és ideje, anyja születési családi és utóneve, neme, állampolgársága, lakóhelyének, tartózkodási helyének címe, személyi azonosításra szolgáló okmányának megnevezése és száma, telefonszáma, elektronikus levelezési címe, társadalombiztosítási azonosító jele, nem magyar állampolgár esetén a Magyarország területén való tartózkodás jogcíme és a tartózkodásra jogosító okirat megnevezése, száma,
b) a gyermek, tanuló szülőjének, értesítendő hozzátartozójának, a rá tekintettel családi pótlékra jogosult személynek a neve, születési helye és ideje, anyja születési és családi utóneve, lakóhelye, tartózkodási helye, telefonszáma, elektronikus levelezési címe,
c) a gyermek óvodai fejlődésével kapcsolatos adatok,
d) a gyermek óvodai jogviszonyával, a tanuló tanulói jogviszonyával kapcsolatos adatok:
da) felvételivel kapcsolatos adatok,
db) az a köznevelési alapfeladat, amelyre a jogviszony irányul,
dc) jogviszony szünetelésével, megszűnésével kapcsolatos adatok,
dd) a gyermek, tanuló mulasztásával kapcsolatos adatok,
de) kiemelt figyelmet igénylő gyermekre, tanulóra vonatkozó adatok,
df) a tanuló- és gyermekbalesetre vonatkozó adatok,
dg) a gyermek, tanuló oktatási azonosító száma,
dh) mérési azonosító,
e) a tanulói jogviszonnyal kapcsolatos adatok:
ea) az egyéni munkarenddel kapcsolatos adatok,
eb) a tanuló magatartásának, szorgalmának és tudásának értékelése és minősítése, vizsgaadatok,
ec) felnőttoktatás esetében az oktatás munkarendjével kapcsolatos adatok,
ed) a tanulói fegyelmi és kártérítési ügyekkel kapcsolatos adatok,
ee) a tanuló diákigazolványának sorszáma,
ef) a tankönyvellátással kapcsolatos adatok,
eg) évfolyamismétlésre vonatkozó adatok,
eh) a tanulói jogviszony megszűnésének időpontja és oka,
f) az országos mérés-értékelés adatai,
g) azt, hogy a tanuló hányadik évfolyamon, mely országban vett részt az Nkt. 9. § (4) bekezdése alapján szervezett határon túli kiránduláson,
h) azt, hogy a tanuló hányadik évfolyamon, mely országban vett részt külföldi tanulmányúton,
i) azt, hogy a tanuló igénybe vette vagy veszi a gyermekek védelméről és a gyámügyi igazgatásról szóló 1997. évi XXXI. törvény szerinti tanoda szolgáltatásait, és milyen időtartamban.
Az Nkt. 41.§ (3) bekezdése szerint a fentieken túl a pedagógiai szakszolgálati intézmény - az integrált nyomon követő rendszer (a továbbiakban: INYR) működtetése érdekében nyilvántartja annak a nevelési-oktatási intézménynek a nevét, címét, OM azonosítóját, amellyel a gyermek, a tanuló óvodai nevelési vagy tanulói jogviszonyban, kollégiumi tagsági viszonyban áll, valamint a gyermek, a tanuló által igénybe vett pedagógiai szakszolgálati ellátás megnevezését.
A középiskola az Nkt. 4.§ 15. pontja és az Nkt. 6.§ (4) bekezdése alapján nyilvántartja a tanulónak a közösségi szolgálat teljesítésére vonatkozó adatait.
A nevelési-oktatási intézmény az Nkt. 41.§ (9) bekezdése alapján tanulmányi rendszerében nyilvántartja továbbá azokat az adatokat, amelyek a jogszabályokban biztosított kedvezményekre való igényjogosultság elbírálásához és igazolásához szükségesek. E célból azok az adatok kezelhetők, amelyekből megállapítható a jogosult személye és a kedvezményre való jogosultsága.
Az adatok forrása az a) pont (az érintettek személyazonosító adatai, állampolgársága és elérhetősége), a b) pont (értesítendő hozzátartozó) a dd) alpont (a tanuló mulasztása), illetve a közösségi szolgálat adatai valamint a kedvezményekre vonatkozó jogosultság esetében az adatok forrása az érintett. Az a) és b) pont szerinti adatokat az intézmény elsődleges vagy másodlagos információforrásnak minősülő szervtől is beszerezheti, a tanulmányi rendszerben díjmentesen elérhető szabályozott elektronikus és központi szolgáltatások (SZEÜSZ) útján. Ha a családi pótlékra jogosult személy a b) pont szerinti adatait nem adja meg, azokat az intézmény a családtámogatási ügyben eljáró hatóságtól is beszerezheti.
Az érintetten kívüli adatok nem nyilvános forrásból származnak, forrásuk az oktatási azonosító szám (dg) alpont), illetve az egyéni munkarend (ea) alpont), a diákigazolvány sorszáma (ee) alpont) esetében az Oktatási Hivatal, a kiemelt figyelmet igénylő tanulók köréből (de) alpont) a hátrányos helyzetre, halmozottan hátrányos helyzetre vonatkozóan a helyi önkormányzat jegyzője. 
4. A Tankerületi Központ által kezelt adatok köre, az adatok forrása
A Tankerületi Központ a tanuló, illetve a törvényes képviselő azon adatait kezelheti, amely szükséges a köznevelési fenntartói közérdekű feladatai ellátása céljából, ezen belül:
a) a tanuló adatait az intézmény elsőfokú határozata ellen benyújtott fellebbezés elbírálása céljából, az Nkt. 37.§-ban rögzített hatáskörében eljárva (ennek keretében a tanuló neve és természetes személyazonosító adatai, lakcíme, a törvényes képviselő neve, a döntéshez szükséges további személyes adatok),
b) az Nkt. 47.§ (6) bekezdésében rögzített eljárás lefolytatása érdekében, melynek során kötelezi a törvényes képviselőt, hogy a gyermekkel jelenjen meg szakértői vizsgálaton, illetve határoz arról, hogy a törvényes képviselő a szakértői vélemény alapján a gyermeket a megfelelő nevelési-oktatási intézménybe írassa be, valamint dönt a szakértői vélemény felülvizsgálata tárgyában (ennek keretében a gyermek, tanuló természetes személyazonosító adatait, törvényes képviselőjének nevét, a döntéshez esetlegesen szükséges egyéb adatokat),
c) az Nkt. 83.§ (3)-(4) bekezdésében meghatározott véleményezési eljárás esetében a véleményezésben részt vevők adatait (kezelt adatok különösen az érintett neve, a jelenléti íven szereplő aláírása, a jegyzőkönyvben, határozatban szükség szerint megtalálható további személyes adatok),
d) az Nkt. 45.§ (8) bekezdése alapján a Tankerületi Központ által fenntartott intézmények felvételi körzetébe tartozó tanköteles tanulók Oktatási Hivatal által átadott adatait, az általános iskolai felvétellel kapcsolatos feladatai ellátása érdekében,
e) az Nkt. 83.§ (2) bekezdés e) pontja és a 370/2011. (XII.31.) Korm. rend. szerinti ellenőrzések lefolytatása céljából az adott ellenőrzés célja szerint feltétlenül szükséges személyes adatokat,
f) panasz, közérdekű bejelentés esetén a kivizsgáláshoz szükséges adatokat, a panaszokról és a közérdekű bejelentésekről szóló 2013. évi CLXV. törvény 1.§ szerint.
Az adatok forrása az a) pont az érintett, a többi esetben részben az érintett, részben az intézmény. Az adatok megadásának elmaradása az érintett részéről a fellebbezés, felülvizsgálat elbírálását, a panasz kivizsgálását akadályozza meg, adott esetben teszi lehetetlenné.
5.  Kik jogosultak az érintettek személyes adatait kezelni?  
A gyermekek, tanulók, valamint a szülők (törvényes képviselők) személyes adatait az intézményben kizárólag az intézmény vezetője és az intézmény azon alkalmazottai jogosultak kezelni, akiknek a személyes adatok kezelése munkaköri feladatai közé tartozik. 
A Tankerületi Központ részéről az adatok kezelésére jogosult a tankerületi igazgató, helyettese, illetve az adott feladat ellátására kijelölt munkatársak feladatkörükben eljárva.
6. Kinek továbbíthatók az adatok? 
a) Az Nkt. 41. § (5) bekezdése szerint a tanulók személyes adatai - a jogszabályokban foglaltak szerint, a személyes adatok védelmére vonatkozó célhoz kötöttség megtartásával – továbbíthatók a fenntartónak, a kifizetőhelynek, a bíróságnak, rendőrségnek, ügyészségnek, a közneveléssel összefüggő igazgatási tevékenységet végző közigazgatási szervnek, a munkavégzésre vonatkozó rendelkezések ellenőrzésére jogosultaknak, a nemzetbiztonsági szolgálatnak, továbbá 2026. szeptember 27. napjától a Nemzeti Vagyonvisszaszerzési és Vagyonvédelmi Hivatalnak.
b) Az Nkt. 41. § (8) bekezdése alapján a gyermek, tanuló adatai közül az alábbi adatok továbbítására kerülhet sor:
· sajátos nevelési igényére, beilleszkedési, tanulási, magatartási nehézségére, tartós gyógykezelésére vonatkozó adatai, továbbá a gyermek, tanuló speciális köznevelési ellátásához elengedhetetlenül szükséges szakorvosi, iskolaorvosi diagnózisának adatai a pedagógiai szakszolgálat, a nevelési-oktatási intézmények és az egészségügyi szakellátó között,
· óvodai fejlődésével, valamint az iskolába lépéshez szükséges fejlettségével kapcsolatos adatai a szülőnek, a pedagógiai szakszolgálat intézményeinek, az iskolának,
· magatartása, szorgalma és tudása értékelésével kapcsolatos adatai az érintett osztályon belül, a nevelőtestületen belül, a szülőnek, iskolaváltás esetén az új iskolának, a szakmai ellenőrzés végzőjének,
· diákigazolványa kiállításához szükséges valamennyi adata az Oktatási Hivatal, a diákigazolvány elkészítésében közreműködők részére.
c) Az Nkt. 41.§ (11)-(12) bekezdése értelmében, ha törvény alapján a kiskorú gyermek, tanuló adatai a szülő részére továbbíthatók, törvény eltérő rendelkezése hiányában a szülői felügyeleti jog gyakorlásától függetlenül a különélő szülőnek továbbítani kell az Nkt 41. § (2) bekezdés c) és d) pontjában, valamint e) pont eb) alpontjában nyilvántartott adatokat, ezek az adatok azonban nem továbbíthatók annak a szülőnek, akinek a bíróság a gyermek sorsát érintő lényeges kérdésekben a szülői felügyeleti jogát korlátozta vagy megvonta.
d) A tanuló mulasztása esetén 20/2012. (VIII.31.) EMMI rendelet 51. § -ban, valamint a családok támogatásáról szóló 2018. évi LXXXIV. tv. 15.§-ban rögzítettek szerint sor kerül a jogszabályban meghatározott intézmények, szervezetek és hatóságok értesítésére.
e) A Magyar Diáksport Szövetség (székhelye: 1063 Budapest, Munkácsy Mihály utca 17.) által működtetett Nemzeti Egységes Tanulói Fittségi Teszt (NETFIT) nevű informatikai rendszerbe személyazonosításra alkalmatlan módon rögzítésre kerülnek a tanuló Nkt. 44/B.§-ban rögzített adatai.
f) Az oktatási nyilvántartásról szóló 2018. évi LXXXIX. törvényben meghatározott adatok az Oktatási Hivatal (székhelye: 1055 Budapest, Szalay utca 10-14.) által üzemeltetett oktatási nyilvántartási szakrendszerekbe kötelezően továbbításra kerülnek.
g) Adatok átadására kerülhet sor a Klebelsberg Központ (székhelye: 1054 Budapest, Bajcsy-Zsilinszky út 42-46.), mint középirányító szerv részére, a középirányítói feladatainak gyakorlása céljából.
h) Adatok átadására kerülhet sor az Oktatási és Gyermekügyi Minisztérium, (székhelye: 1055 Budapest, Szalay utca 10-14.), mint irányító szerv részére, irányítói feladatainak ellátása céljából.
i) Adatok kerülnek átadásra az Educational Development Informatikai Zrt. (székhely: 1111 Budapest, Budafoki út 59., cégjegyzékszám: 01-10-140310), mint adatfeldolgozó részére a KRÉTA rendszerbe (Köznevelési Regisztrációs és Tanulmányi Alaprendszer), mely az intézmény oktatásszervezői feladatait támogató, kötelezően használandó informatikai rendszer.
Adatok továbbítására csak jogszabály rendelkezései alapján, vagy az érintett hozzájárulása alapján kerülhet sor.
7.  Automatizált döntéshozatal és profilalkotás, személyes adatok továbbítása harmadik országba, vagy nemzetközi szervezethez 
Automatizált döntéshozatal és profilalkotás, adattovábbítás harmadik országba vagy nemzetközi szervezethez nem történik az adatkezelés során.
8.  Adatkezelés időtartama 
A köznevelési intézmény iratkezelési szabályzatában, ha ilyen készítése nem kötelező, a köznevelési intézmény Szervezeti és Működési Szabályzatának mellékleteként kiadott adatkezelési szabályzatában határozza meg az adatkezelés és -továbbítás intézményi rendjét, mely tartalmazza a személyes adatokat tartalmazó iratok megőrzésének időtartamát is. A Tankerületi Központ esetében a Tankerületi Központ iratkezelési szabályzata tartalmazza az iratok megőrzési idejét.
Az intézmény, valamint a Tankerületi Központ az iratokat a közfeladatokat ellátó szervek iratkezelésére vonatkozó jogszabályi követelmények szerint iktatja, és az iktatott iratok között a mindenkor hatályos irattári tervben meghatározott selejtezési időig, illetve – ennek hiányában – levéltárba adásáig kezeli. Ezt követően, ha az iratot nem kell levéltárba adni, az adat a megőrzési idő lejártát követően az iratok selejtezése által törlésre kerül. A levéltár részére átadandó iratok levéltárba adásával a személyes adatok kezelése az intézménynél megszűnik. 
A köznevelési intézmény az adatokat a tanulói jogviszony megszűnésétől számított 10 évig őrzi és kezeli, amennyiben törvény eltérő határidőt nem állapít meg.
IV. HOZZÁJÁRULÁSON ALAPULÓ ADATKEZELÉSEK 
1.  Az adatkezelés jogalapja 
A GDPR 6. cikk (1) bekezdés a) pontja – az érintett önkéntes és kifejezett hozzájárulása adatainak kezeléséhez. Különleges személyes adatok esetén továbbá (a tanuló esetleges speciális táplálkozására, egészségi állapotára vonatkozó különleges adatok, nemzetiségi hovatartozás) a GDPR 9. cikk (2) bekezdés a) pontja – az érintett kifejezett hozzájárulása.
14 év alatti gyermek esetében a szülő (törvényes képviselő) hozzájárulása szükséges, 14-18 év közötti tanuló esetében a szülő és a tanuló közösen jogosult nyilatkozni, 18 év fölött a tanuló önállóan jogosult a hozzájárulás megadására.  
Különélő vagy elvált szülők esetében csak az a szülő adhat érvényes adatkezelési nyilatkozatot, aki a szülői felügyeleti jogok gyakorlására jogosult - az intézménynek azonban nem feladata, hogy ezt a kérdést mélységében vizsgálja, el kell fogadnia az erről szóló szülői tájékoztatást azzal, hogy vita esetén az ellentmondást az erre jogosult hatóságnak (gyámhatóság, bíróság) kell megoldania.  
Az érintett hozzájárulása alapján kerülhet sor az alábbi adatok kezelésére:
2. Fotók és videók készítése 
a) Az adatkezelés célja:
Az intézmény az általa szervezett rendezvényeken fotókat és videofelvételeket készíthet abból a célból, hogy népszerűsítse magát a közösségi oldalakon, weblapján, és hogy dokumentálja a fontosabb iskolai eseményeket. 
b) Kezelt személyes adatok köre, az adatok forrása:
A kezelt adatok köre a fotókon és videofelvételeken rögzített személyek (érintettek) képmása, cselekvése, videofelvétel esetén, amennyiben hang rögzítésére is sor kerül, az érintett hangja. 
Az adatkezelésre kizárólag abban az esetben kerül sor, ha az érintett ahhoz önkéntes, kifejezett nyilatkozatával írásban hozzájárult. Amennyiben a későbbiekben a tanuló, vagy törvényes képviselője úgy dönt, hogy a fényképek és videók készítésére adott hozzájárulását vissza kívánja vonni, bármikor megteheti az intézmény elektronikus címén vagy székhelyén. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét.  
Az intézmény által szervezett rendezvények tömegrendezvénynek minősülnek, ahol azonban bizonyos esetekben nincs szükség az érintettek hozzájárulására. A Ptk. 2:48. § (2) bekezdése szerint nincs szükség az érintett hozzájárulására a felvétel elkészítéséhez és az elkészített felvétel felhasználásához tömegfelvétel és nyilvános közéleti szereplésről készült felvétel esetén. 
Amennyiben tehát az elkészült fotó nem emel ki egy adott érintettet, vagy azok kisebb csoportját, úgy nem szükséges hozzájárulás beszerzése. 
Felhívjuk továbbá a figyelmet, hogy az intézmény által szervezett rendezvényeken megjelent szülők és egyéb résztvevők is készíthetnek fotókat, videofelvételeket, melyek felhasználására és elkészítésére vonatkozóan az intézménynek ráhatása nincs, ezért az ezzel kapcsolatos felelősséget kizárja.
Az adatok forrása: az érintett, azaz a gyermek/tanuló, illetve a szülő (törvényes képviselő). Az adatszolgáltatás önkéntes, elmaradásának nincs jogkövetkezménye.
3. A tanulók, szülők (törvényes képviselők) személyes vagy különleges adatainak célhoz kötött kezelése  
a) Az adatkezelés célja: 
Az Intézmény részéről az iskolai élet munkaszervezése, a hatékonyabb kapcsolattartás és a tanulók érdekében további személyes adatok kezelésének szükségessége merülhet fel. 
b) A kezelt adatok köre, az adatok forrása:
Az Intézmény a tanulók, szülők személyes vagy a tanulók különleges adatai közül a kötelezően nyilvántartandó adatok mellett célhoz kötötten kezeli továbbá az alábbi adatokat:  
· a tanulók és a szülők e-mail címe, szülők telefonszáma a hatékony kapcsolattartás érdekében,  
· a tanuló esetleges speciális táplálkozására, egészségi állapotára vonatkozó különleges adatok a kirándulások, projektek étkeztetésének megszervezése érdekében.
A szülőknek fenti adatok kezelését az intézmény által biztosított hozzájáruló nyilatkozat aláírásával kell megerősíteniük. A nyilatkozat nyomtatvány tájékoztatást tartalmaz a hozzájáruláson alapuló érintetti jogokról.   
Az adatok forrása: az érintett, azaz a gyermek/tanuló, illetve a szülő (törvényes képviselő). Az adatszolgáltatás önkéntes, nincs jogkövetkezménye az adatszolgáltatás elmaradásának.
Az intézmény folyamatosan vizsgálja az adatkezelések jogalapját és amennyiben olyan személyes adat kezelése szükséges, mely az érintett hozzájárulásán alapul, a hozzájáruló nyilatkozat beszerzéséről gondoskodik.  
4. A tanuló nemzetiségi hovatartozására vonatkozó adatok
a) Az adatkezelés célja, kezelt személyes adatok köre, az adatok forrása:
A pedagógiai szakszolgálati intézmény - az integrált nyomon követő rendszer (a továbbiakban: INYR) működtetése érdekében nyilvántartja a szülő, a törvényes képviselő önkéntes adatszolgáltatása alapján a gyermek, a tanuló nemzetiségi hovatartozására vonatkozó adatot. Az adatszolgáltatás önkéntes, nincs jogkövetkezménye az adatszolgáltatás elmaradásának.
5. A hozzájáruláson alapuló adatkezelésre vonatkozó közös szabályok
a) Kinek továbbíthatja az intézmény a tanulók adatait? 
Az elkészített felvételeket az intézmény közzéteheti a honlapján, az iskola faliújságjain, tablóképeken. 
A fényképek és videók az érintettek hozzájárulása alapján közzétételre kerülhetnek az interneten, az intézmény weblapján, Facebook oldalán, vagy egyéb online felületeken, ahol az intézmény megjelenik. Ennek megfelelően továbbításra kerül a weblap szolgáltatója, az online felület szolgáltatója, illetve a Facebook részére.
A tanuló speciális táplálkozására, egészségi állapotára vonatkozóan a hozzájárulásban megadottak szerint kerülhet sor az adattovábbításra.
A pedagógiai szakszolgálat az INYR rendszer, mint az Oktatási Hivatal által a 2018. évi LXXXIX. tv. alapján üzemeltetett oktatási nyilvántartási szakrendszer részére továbbítja a nemzetiségi hovatartozásra vonatkozó adatokat.
b) Kik jogosultak az intézmény részéről a gyermekek, tanulók, illetve a szülők (törvényes képviselők) személyes adatait kezelni?  
A gyermekek, tanulók, valamint a szülők (törvényes képviselők) személyes adatait kizárólag az intézmény vezetője és az intézmény azon alkalmazottai jogosultak kezelni, akiknek a személyes adatok kezelése munkaköri feladataik közé tartozik. 
c) Automatizált döntéshozatal és profilalkotás, adattovábbítás harmadik országba, nemzetközi szervezethez
Automatizált döntéshozatal és profilalkotás, adattovábbításra harmadik országba, nemzetközi szervezethez nem történik az adatkezelés során.
d) Adatkezelés időtartama 
A hozzájárulás az intézményben folytatott tanulmányok lezárultáig, vagy a tanulói jogviszony megszűnéséig, vagy a hozzájárulás visszavonásáig érvényes. A visszavonás a korábbi adatkezelés jogszerűségét nem befolyásolja. 
V. TECHNIKAI ÉS SZERVEZÉSI INTÉZKEDÉSEK AZ ADATKEZELÉS BIZTONSÁGA ÉRDEKÉBEN
Az adatkezelő minden észszerű intézkedést megtesz annak érdekében, hogy gondoskodjon az adatok biztonságáról, megteszi továbbá mindazon technikai és szervezési intézkedéseket, melyek a vonatkozó előírások érvényre juttatásához szükségesek. Az adatokat védi a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés ellen. 
VI.  AZ ADATKEZELÉSHEZ KAPCSOLÓDÓ JOGOK ÉS ÉRVÉNYESÍTÉSÜK
1. Tájékoztatáshoz való jog 
Az adatkezelés megkezdése előtt minden tanulónak, illetve a szülőnek, törvényes képviselőnek - azaz Önöknek - akinek a személyes adatait adatkezelőként kezeljük, joga van az adatai kezelésével kapcsolatos tájékoztatáshoz. Tájékoztatási kötelezettségünket a jelen adatkezelési tájékoztató által teljesítjük. 
2. Hozzáféréshez való jog
Önök tájékoztatást kérhetnek arról, hogy a személyes adataikat kezeljük-e; amennyiben igen, jogosultak megtudni, hogy mely adataikat kezeljük, illetve jogosultak tájékoztatást kapni a kezelt adatokkal kapcsolatos lényeges információkról (például a kezelésük céljáról, időtartamáról, stb.). A kezelt személyes adatokról másolat kérhető. 
3. Helyesbítéshez, kiegészítéshez való jog
Ha az általunk kezelt személyes adataik nem pontosak vagy hiányosak, kérésükre azokat indokolatlan késedelem nélkül helyesbítjük, illetve kiegészítjük.
4. Törléshez való jog („az elfeledtetéshez való jog”)
A törléshez való jog gyakorlása esetén kérésükre megszüntetjük az Önökre vonatkozó személyes adatok kezelését és indokolatlan késedelem nélkül töröljük ezeket a személyes adatokat, az alábbi kivételekkel. 
Az adatok törlésére nincs lehetőség, ha:
· jogszabály szerinti kötelezettségeink teljesítése, illetve közérdekű feladataink vagy közhatalmi jogosítványunk végrehajtása céljából szükséges az adatok kezelése,
· az adatok kezelése jogi igények előterjesztéséhez, érvényesítéséhez, illetve védelméhez szükséges.
5. Visszavonáshoz való jog 
Amennyiben az adatok kezelése az Önök hozzájárulásán alapul, joguk van ahhoz, hogy az adatok kezeléséhez adott hozzájárulásukat bármikor visszavonják. A visszavonás azonban csak azokra az adatokra vonatkozhat, melyeknek nincs más jogalapja, mint az Önök hozzájárulása. A hozzájárulás visszavonása nem érinti a visszavonás előtti adatkezelés jogszerűségét.  
6. Korlátozáshoz való jog
Az adatkezelés korlátozása esetén a személyes adatokat kizárólag tároljuk, azokon egyéb adatkezelési műveletet (például rendszerezés, tagolás, összekapcsolás, továbbítás) nem végzünk. 
Az adatok kezelésének a korlátozása az alábbi esetekben kérhető:
· ha az Önök véleménye szerint a nálunk kezelt adataik nem pontosak, amíg az adatok ellenőrzése megtörténik,
· ha az adatkezelés jogellenes, és törlés helyett az adatok felhasználásának korlátozását kérik, 
· már nincs szükségünk a személyes adatokra adatkezelés céljából, de Önöknek szükségük van az adatokra jogi igények előterjesztéséhez, érvényesítéséhez vagy védelméhez, 
· amennyiben tiltakozik az adatkezelés ellen, addig, amíg megállapításra nem kerül, hogy az adatkezelő jogos indokai elsőbbséget élveznek-e az Önök jogos indokaival szemben.
7. Tiltakozáshoz való jog
Önök tiltakozhatnak személyes adataiknak folyamatban lévő kezelése ellen és az adatkezelés továbbiakban történő megszüntetését kérhetik. Erre akkor van lehetőségük, ha az adatkezelés jogalapja a GDPR 6. cikk (1) bekezdés e) vagy f) pontja (az adatkezelés az adatkezelő vagy egy harmadik fél jogos érdekeinek érvényesítéséhez, vagy közhatalmi jogosítvány gyakorlásához szükséges, vagy az adatkezelés közérdekű).
Tiltakozásuk esetén megvizsgáljuk kérelmüket és megszüntetjük az adatok további kezelését, kivéve, ha igazolni tudjuk azt, hogy
· az adatok kezelését olyan kényszerítő erejű jogos okok indokolják, amelyek elsőbbséget élveznek az Önök érdekeivel, jogaival és szabadságaival szemben, vagy
· az adatok jogi igények előterjesztéséhez, érvényesítéséhez vagy védelméhez kapcsolódnak.
8. Az érintetti jogok biztosítása 
Jogaik gyakorlásával kapcsolatos kérelmüket, panaszukat az intézmény I. pontban írt címére küldött elektronikus levélben, az intézmény címére eljuttatott postai levélben, illetve az intézmény székhelyén személyesen is benyújthatják. 
Jogosultak továbbá kérelmet benyújtani a Szegedi Tankerületi Központ alábbi elérhetőségein:
Postai úton: 6726 Szeged, Bal fasor 17-21.
e-mailen: szeged.adatvedelem@kk.gov.hu
A kérelmet annak beérkezésétől számított lehető legrövidebb időn belül, de legfeljebb 1 hónapon belül elbíráljuk, és arról írásban, illetve ha kérelmüket elektronikus úton nyújtották be, elektronikus úton értesítjük.
Amennyiben kérelmüket, panaszukat megítélésük szerint nem orvosoltuk megfelelően, lehetőség van arra, hogy bírósághoz forduljanak. A per elbírálása törvényszéki hatáskörbe tartozik. A per az érintett választása szerint a Szegedi Törvényszéken, vagy a lakóhelye vagy tartózkodási helye szerinti törvényszék előtt is megindítható.
Panasz nyújtható be továbbá a Nemzeti Adatvédelmi és Információszabadság Hatóságnál, ha véleményük szerint az Önök személyes adatainak kezelése sérti a hatályos jogszabályi rendelkezéseket. Kérjük azonban, hogy problémájukat ezt megelőzően felénk jelezzék!
Panaszt nyújthat be továbbá a Nemzeti Adatvédelmi és Információszabadság Hatóságnál (székhely: 1055 Budapest, Falk Miksa utca 9-11., levelezési cím: 1363 Budapest, Pf. 9., telefon: +36 1/391-1400, Fax: +36 1/391-1410, e-mail: ugyfelszolgalat@naih.hu, honlap: http://www.naih.hu), ha az Önre vonatkozó személyes adatok kezelése véleménye szerint sérti a hatályos jogszabályi rendelkezéseket.
Jelen adatkezelési tájékoztató 2026. szeptember 01. napjától hatályos. Az adatkezelő fenntartja magának a jogot, hogy a jelen tájékoztatót bármikor, egyoldalúan megváltoztassa. A tájékoztató módosulása esetén az érintetteket írásban tájékoztatja. 

